b'\n_START_ARTICLE_\nSylvio Mantha\n_START_SECTION_\nKariera\n_START_PARAGRAPH_\nMantha je za\xc4\x8del kariero v sezoni 1918/19 pri ekipi Verdun Maple Leafs v ligi Intermediate Mount Royal Hockey League, Montreal Imperial Tobacco in Montreal Norther Electric v ligi Montreal industrial league. Za kratek \xc4\x8das je nastopal v ligi Montreal City Hockey League kot \xc4\x8dlan ekipe Montreal Nationales._NEWLINE_Leta 1923 je podpisal pogodbo z mo\xc5\xa1tvom Montreal Canadiens. Sprva je igral v napadu, zatem ga je trener prestavil v obrambo, kjer sta igrala tudi veterana Sprague Cleghorn in Billy Coutu. Mantha je sicer dobil vidnej\xc5\xa1o vlogo v ekipi \xc5\xa1ele, ko so v sezoni 1925/26 Cleghorna zamenjali v drugo mo\xc5\xa1tvo. V zgodovino se je zapisal kot strelec prvega zadetka v zgodovini dvorane Boston Garden, doma\xc4\x8de dvorane ekipe Boston Bruins. Njegov zadetek je bil tudi edini na tekmi 20. novembra 1928. Mantha je bil uvr\xc5\xa1\xc4\x8den v drugo mo\xc5\xa1tvo zvezd lige NHL v sezonah 1929/30 in 1930/31._NEWLINE_V sezoni 1935/36 je pri Canadiensih opravljal dvojno funkcijo igralca in trenerja. Po skromni sezoni so ga odpustili, v naslednji sezoni je igral za ekipo Boston Bruins, v kateri so se tedaj sprli z Eddiejem Shoreom, Mantha pa je pri\xc5\xa1el kot njegova zamenjava in je tudi nosil Shoreov dres \xc5\xa1tevilka 2. Po \xc5\xa1tirih tekmah v sezoni so na obeh straneh ugotovili, da ni ve\xc4\x8d sposoben slediti tekmovalnemu ritmu lige NHL, zato se je upokojil._NEWLINE_Mantha je kasneje deloval kot sodnik v ligi NHL in ligi American Hockey League. Po koncu sodni\xc5\xa1ke kariere je postal trener in vodil mladinska mo\xc5\xa1tva Montreal Concordias, Laval Nationales (1943-45), Verdun Maple Leafs (1945-47) in St. Jerome Eagles (1947-48)._NEWLINE_Leta 1960 je bil sprejet v Hokejski hram slavnih lige NHL. Umrl je v Montrealu avgusta 1974._NEWLINE_V Montrealu se nahajata dvorani Georges Mantha Arena in Sylvio Mantha Arena, obe sta del rekreacijskega kompleksa Gadbois. Dvorani se imenujeta v \xc4\x8dast njega in njegovega brata Georgesa Manthe, ki je tudi igral v ligi NHL.'